Broj: 711-I-343-M-75/22-02-19

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Tonija Biluša,** **direktora trgovačkog društva Sportski objekti d.o.o. i Blok Kvatrić d.o.o., za davanjem mišljenja Povjerenstva**,na 159. sjednici održanoj dana 16. veljače 2022.g. daje sljedeće

**MIŠLJENJE**

1. **Sukladno odredbi članka 18. stavka 1. i 17. stavka 1. ZSSI-a, obveznik Toni Biluš direktor trgovačkih društava Sportski objekti d.o.o. i Blok Kvatrić d.o.o., ne može istovremeno obnašati obje navedene javne dužnosti te je dužan razriješiti situaciju istodobnog obnašanja dviju javnih dužnosti u roku od 60 dana od dana stupanja ZSSI-a na snagu.**
2. **Povjerenstvo ukazuje obvezniku da je isti dužan Povjerenstvu dostaviti ostavku na mjesto direktora jednog od trgovačkih društava.**

Obrazloženje

Zahtjev za davanjem mišljenja Povjerenstva podnio je obveznik Toni Biluš, direktor trgovačkog društva Sportski objekti d.o.o. i Blok Kvatrić d.o.o. U Povjerenstvu zahtjev je zaprimljen 11. veljače 2022. pod poslovnim brojem 711-U-2730-M-75/22-01-1, povodom kojeg se vodi predmet broj M-75/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznik Toni Biluš povodom obnašanja dužnosti direktora trgovačkih društava Sportski objekti d.o.o. i Blok Kvatrić d.o.o., za koje je uvidom u nadležni sudski registar Trgovačkog suda u Zagrebu utvrđeno da su u 100% vlasništvu Grada Zagreba, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je Odlukom predstavnika člana trgovačkog društva Sportski objekti d.o.o., upisanog u Sudski registar Trgovačkog suda u Zagrebu, MBS: 081253870, OIB: 67959147980, imenovan direktorom navedenog društva na mandatno razdoblje od 4 godine s početkom mandata od 19. lipnja 2019. te da je Odlukom predstavnika člana trgovačkog društva Blok Kvatrić d.o.o., upisanog u Sudski registar Trgovačkog suda u Zagrebu, MBS: 081353701 OIB:02197162598, imenovan direktorom navedenog društva na mandatno razdoblje od 4 godine s početkom mandata od 10. veljače 2021.g.

Obveznik navodi da nije zaposlenik niti jednog od navedenih trgovačkih društava, niti prima naknadu za obavljanje funkcije direktora. Nadalje, obveznik navodi da je osnivač i jedini član trgovačkog društva Sportski objekti d.o.o. i trgovačkog društva Blok Kvatrić d.o.o. Grad Zagreb te da su navedena društva neaktivna od dana osnivanja, a da je Gradska skupština Grada Zagreba Zaključkom od 27. siječnja 2022. dala prethodnu suglasnost skupštini društva Blok Kvatrić d.o.o. za donošenje odluke o prestanku trgovačkog društva i pokretanju postupka likvidacije. Stoga obveznik postavlja upit je li obveznik primjene Zakona sukladno odredbi članka 3. stavka 1. točke 40. Zakona te ukoliko je, postoji li sukob interesa u vezi obnašanja funkcija direktora u dva trgovačka društva koja su u vlasništvu Grada Zagreba.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Uvidom u sudski registar Trgovačkog suda u Zagrebu pod brojem MBS: 081253870 upisano je trgovačko društvo Sportski objekti d.o.o. kojem je osnivač Grad Zagreb, a kao direktor je naveden Toni Biluš, dok je pod brojem MBS: 081353701 upisano trgovačko društvo Blok Kvatrić d.o.o., čije je osnivač Grad Zagreb, a kao direktor je također naveden Toni Biluš. Pritom Povjerenstvo napominje kako su oba trgovačka društva u sudskom registru upisana kao aktivna.

Slijedom navedenog, obveznik istovremeno uz obnašanje dužnosti direktora jednog trgovačkog društva u kojem jedinica lokalne samouprave ima većinski udio ne može obnašati funkciju predsjednika uprave u drugom trgovačkom društvu. U konkretnom slučaju to bi značilo da je obveznik dužan opredijeliti se hoće li dužnost predsjednika uprave obnašati u trgovačkom društvu Sportski objekti d.o.o. ili Blok Kvatrić d.o.o.

Povjerenstvo napominje obvezniku da je isti dužan na temelju članka 8. stavak 1. ZSSI-a u roku 60 dana od dana od dana ZSSI-a stupanja na snagu, odnosno od 25. prosinca 2021., razriješiti situaciju istodobnog obnašanja dviju navedenih javnih dužnosti te Povjerenstvu dostaviti ostavku na mjesto direktora jednog od trgovačkih društava.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Toni Biluš, putem e-maila
2. Objava na internetskoj stranici Povjerenstva
3. Pismohrana